JOHANNES DIE DOPER - 'N NUWE TYD BREEK AAN EN DIE PAD WORD GELYKGEMAAK (4) - www.bybelkennis.co.za
deel 2 – Johannes se preke
Johannes die Doper het die pad vir Jesus voorberei. Dit het hy gedoen deur sy kragtige prediking en deur mense te doop.
i) Wat het Johannes gepreek?
Die samevatting en tema van sy preke was: "Bekeer julle en laat julle doop en God sal julle sondes vergewe" (Mk 1:4). Hulle moes dus van hulle sondes ontslae raak en hulle voluit met God assosieer. Dit gaan oor bekering – doop – vergifnis.
Lees Mat 3:7-12 saam met Luk 3:9-14 vir 'n opsomming van Johannes se prediking.
Wat is die inhoud van sy preke? ……………………………………………………………………..
Hy preek veral oor Jesus:
Johannes het wel baie te sê gehad oor God se oordeel wat aan die kom is (Mat 3:7-8), maar sy hooftaak was om oor Jesus te getuig, met ander woorde, om die pad gelyk te maak vir die koning wat kom. Kom ons kyk wat sê hy alles oor Jesus (dieselfde opmerkings in ander NT boeke word nie hier herhaal nie:
Hy wat ná my kom, is my meerdere
en ek is nie eers werd om sy skoene uit te trek nie.
Hy sal julle met die Heilige Gees en met vuur doop.
Hy het sy skop in sy hand en Hy sal sy dorsvloer deur en deur skoonmaak. Sy koring sal Hy na die skuur toe bring, maar die kaf sal Hy met 'n onblusbare vuur verbrand
Ek moet eintlik deur U gedoop word en U kom na my toe?
Ná my kom daar 'n Man wat my vóór is, want Hy was voor my reeds daar
Ek het self ook nie geweet wie Hy is nie, maar ek het gekom en ek doop met water sodat Hy aan Israel bekend gestel kan word
Ek het duidelik die Gees soos 'n duif uit die hemel sien kom, en Hy het op Hom gebly. 33Ek het self ook nie geweet wie Hy is nie, maar God wat my gestuur het om met water te doop, het vir my gesê: 'Die Een op wie jy die Gees sien kom en bly, dit is Hy wat met die Heilige Gees doop.'34Ek het dit self gesien en daarom getuig ek: Hy is die Seun van God.
Niemand besit enige bevoegdheid om iets te doen as dit nie uit die hemel aan hom gegee is nie. Julle is self my getuies dat ek gesê het: 'Ek is nie die Christus nie. Ek is maar net voor Hom uit gestuur.' Die bruidegom is die een aan wie die bruid behoort; maar die vriend van die bruidegom staan en luister of hy kom en is baie bly wanneer hy die stem van die bruidegom hoor. Daarom is ek nou met blydskap vervul. Hy moet meer word en ek minder.
'n Merkwaardige verhaal is wat gebeur het toe Johannes in die tronk geland het. Daar, agter die tralies het hy aan Jesus begin twyfel…
Lees Mat 11:2-6 en sê wat was Johannes se probleem en kyk op jy kan agterkom waarom Jesus hom antwoord soos Hy dit inderdaad doen………………………………………………………
Vir ons is dit maklik om te sê Jesus is die Messias. Maar destyds is die Messias verwag, maar niemand het geweet wie hy is nie. Hy moet eers uitgeken word. Maar hoe ken 'n mens die Messias uit. Daar was kriteria: a) Hy moes lyk soos die Skrifte sê hy sou lyk. Met ander woorde, hy moes die profesieë vervul. b) Hy moes wys hy is met die krag van God vervul deur wonderlike dinge te doen. As die lewe van die persoon met die Skrifte klop en wat hy doen klop met die teenwoordigheid van die krag van God, dan moet 'n mens begin om te oorweeg of die persoon nie die Messias is nie. Ons sien in die NT hoeveel maal daar na Jesus verwys word wat die OT se voorspellings waar maak. Dit wys Hy is die een wat die Skrifte voorspel het. Die wonders wat Hy doen, wys God is aan sy kant. As Jesus vir Johannes in Mat 11:4-6 antwoord, dan verwys Hy na wonders wat in die OT voorspel word – dit is wat gaan gebeur as die Messias kom.